jurnalisti

Sursa foto: animalnewyork.com

Publicitate

461 de candidaţi au susţinut ieri examenul scris la specializarea Jurnalism, din cadrul Facultăţii de Jurnalism şi Ştiinţele Comunicării. Cei mai mulţi sunt fascinaţi de Mircea Badea, vedeta postului de televiziune Antena 3, scrie Adevărul.

Întrebați ce tip de jurnalism vor să practice şi care este jurnalistul lor preferat, tinerii jurnaliști au răspuns că vor să lucreze în televiziune. La cea de-a doua întrebare, cei mai mulţi au răspuns „Mircea Badea“.

„Am crescut cu el şi e normal să îmi placă de el“, spune Lucian. Alina, o tânără care doreşte să lucreze în televiziune, de undeva din spatele camerelor de filmat, are un argument imbatabil pentru preferinţa ei: „Mircea Badea. E cel mai tare, nu?“. Răspunsul „Mircea Badea“ continuă să vină de la alţi tineri ieşiţi din examen.

Andreea Esca, modelul feminin. Părinţii îşi susţin copiii de pe margine: „O fi el inginer, dar, vorba lui Iorga, tot intelectual e. Se vede că ştie meserie“. Nu-i clinteşte nici argumentul că Mircea Badea declară, de câte ori are ocazia, că nu se consideră jurnalist. Remus, un alt candidat la un loc la Jurnalism, îl are drept model pe Mihai Gâdea.

Ana ne spune verde-n faţă: „Aş vrea să fiu ca Andreea Esca. Să fac bani ca ea“.

Mai există o categorie de candidaţi la Jurnalism: cei care nu vor să fie jurnalişti, dar îşi depun dosarul şi aici ca o plasă de protecţie în cazul în care nu intră la alte facultăţi.

Bianca nu citeşte presa, nu-i place meseria de ziarist, dar dacă nu intră în altă parte o să urmeze Facultatea de Jurnalism. A dat examenul pentru că nu necesită prea multe cunoştinţe: „Trebuie să ştii limba română şi să ai ceva talent la scris. Nu e cine ştie ce“.

Nu dispare presa. Atât candidaţii – în marea lor majoritate adolescenţi –, cât şi părinţii acestora nu se sperie de tot mai invocata moarte a presei tradiţionale. „Îşi vor găsi de muncă. Sunt televiziunile, sunt site-urile. Şi acolo tot jurnalişti lucrează. Nu moare presa, mai durează un pic“, ne spune o doamnă care-şi aşteaptă fiica. Speră să o vadă jurnalistă de cultură: „Ei îi place să scrie despre filme“.

Carmen Maria Andronache

carmenpaginademedia.ro